የአትሌት ደምሰው ፀጋ የቀብር ስነ ስርዓት  ተፈፀመ
 የአትሌት ደምሰው ፀጋ የቀብር ስነስርዓት በትውልድ መንደሩ ጫጫ ክርስቶስ ሳምራ ቤተክርስቲያን ትናንት ስምንት ሰዓት ላይ ተፈፅሟል፡፡ በቀብር ስነስርዓቱ ላይ የኢትዮጵያ አትሌቲክስ ፌዴሬሽን ፅሕፈት ቤት ኃላፊ አቶ ቢልልኝ መቆያን ጨምሮ ፣ ወዳጅ ጓጀኞቹ ፣የኢትዮጵያ አትሌቲክስ ፌዴሬሽን ኃላፊዎች ፣ የተለያዩ አትሌቶች፣ ማናጀሮች፣ አሰልጣኞች ተገኝተዋል፡፡ አትሌት ደምሰው_ፀጋ በ1980 ዓ.ም በሰሜን ሸዋ ዞን በአንጎለላ ጠራ ወረዳ በጫጫ ቀበሌ በጦጦሴ መንደር የተወለደ ሲሆን የመጀመሪያ ደረጃ ትምህርቱን ከ1988—1991 ዓ.ም በጦጦሴ አንደኛ ደረጃ ትምህርት ቤት፣ ከ1992—1995 ዓ.ም በጫጫ አንደኛ ደረጃ ትምህርት ቤት ተከታተለ። የሁለተኛ ደረጃ ትምህርቱን ደግሞ በ1996 ዓ.ም በደብረብርሃን አጠቃላይ 2ኛደረጃ ትምህርት ቤት ተከታትሏል፡፡ አትሌት ደምሰው ትምህርቱን እየተከታተለ በመረብ ኳስ፣ በቅርጫት ኳስ እና በገና ጨዋታ የተዋጣለት ስፖርተኛ እንደነበረ የሕይወት ታሪኩ ያስረዳል፡፡ በኋላም በስፖርት መምህሩ ምክር ወደ አትሌቲክስ ስፖርት አመራ፡፡ በ1997 ዓ.ም በዞንና በወረዳ ደረጃ በሚካሄዱ የ3፣5ና 10ሺ ሜትር ውድድሮች ውጤታማ መሆኑን ተከትሎ ወደ ዓለም አቀፍ ውድድሮች ሊመጣ ችሏል፡፡ አትሌት ደምሰው ዓለም አቀፍ ውድድሮችን እኤአ በ2006 ማድረግ የጀመረ ሲሆን ከ2006 እስከ 2015 ድረስ በ9 አመት ውስጥ በህመም ምክንያት ወጣ ገባ እያለ 24 ውድድሮችን አድርጓል። ከነዚህ ውድድሮች ውስጥ ሶስቱ ሀገሩን ኢትዮጵያን የወከለባቸው ውድድሮች ናቸው። በኬንያ ሞምባሳ፣ በጃፓን በቶኪዮ በ5ሺ እና በ10 ሺ ሜትሮች እንዲሁም በማራቶን ተሳትፎ ሜዳሊያ አግኝቷል። አትሌት ደምሰው የአንደኛ ደረጃ የአሰልጣኝነት ኮርስን የወሰደ ሲሆን፤ የሩጫ ሕይወቱ በፈለገው ደረጃ እንዳያድግ እንቅፋት የሆነበት ሕመም ሲሰማው ወደ ትውልድ መንደሩ እያመራ በርካታ አትሌቶችን በማሰልጠን ማፍራት ችሏል፡፡ አትሌት ደምሰው የአንድ ወንድና የአንዲት ሴት ልጅ አባት ሲሆን ከ2008 ዓ.ም ጀምሮ ኑሮውን በአሜሪካ አድርጓል፡፡ ባደረበት ፅኑ ህመም ምክንያት ህክምናውን በአሜሪካ ሚሪላንድ ግዛት ሲከታተል ቆይቶ መስከረም 24 ቀን 2012 ዓ.ም ከዚህ አለም በሞት ተለይቷል። አዲስ ዘመን ለአትሌቱ ቤተሰቦች፣ጓደኞችና የስፖርት ቤተሰቦች የተሰማውን ሃዘን ይገልፃል፡፡አዲስ ዘመን መስከረም 30/2012 ቦጋለ አበበ